Елисавета Багряна
Несебърски сън

chitanka.info

По топлите дюни полека назад се завръщаш.

На устните носиш вкуса на лазура и вятъра,

в ушите ти бие морето, очите поглъщат

червеното вино на залеза, пищно разлято.

Това е прекрасната вечер на този прекрасен,

отиващ си ден. — Не, това е вълшебно начало

на идеща приказна нощ — а така е прекрасен

живота, когато сърцето е радост огряла.

И малкия, стар, полусрутен градец оживява

във своето древно величие… Ето, гемия

с болярска корона към тихия бряг приближава.

В четиресет църкви камбаните почват да бият.

О, може би ти си онази болярка-отшелница,

заточена тук зарад обич към мъж-друговерец.

А може би всичко е сън. — И крилатата мелница

крилата на твоите сънища днес е разперила…

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.